Tidlig julegave til alle Tesla-ejere

Tesla har tradition for at levere en større softwareopdatering op til jul, og årets version skuffer ikke. Med funktioner som understøttelse af Apple Watch, forbedret ruteplanlægning og muligheden for at se videooptagelser fra Sentry Mode direkte i mobilappen, løfter Teslas juleopdatering endnu en gang brugeroplevelsen.

Den måske mest efterspurgte nyhed er muligheden for at bruge Apple Watch som nøgle til bilen. Funktionen giver desuden adgang til at tjekke batteriniveauet og justere klimaanlægget direkte fra håndleddet.

Med opdateringen kan Tesla-ejere nu få adgang til videoklip fra bilens overvågningskameraer i mobilappen. Tidligere var denne funktion begrænset til bilens skærm, men nu kan man også modtage notifikationer, hvis nogen forsøger at åbne bilen.

Nu kan Apple Watch bruges som bilnøgle (Foto: Tesla / X)

Den nyeste Model 3, der er designet uden traditionelle gearstang, får en ny funktion, der automatisk vælger kørselsretning, når man parkerer eller vender bilen. Derudover forbedres ruteplanlægningen markant med muligheden for at finde rastepladser, restauranter eller andre stop undervejs og beregne omvejstider.

En anden smart detalje er, at bilerne nu kan advare om biler og fodgængere, der krydser vejen, når man bakker. Samtidig dæmpes musikken automatisk for at minimere distraktion.

Underholdning og praktiske funktioner

For dem, der søger sjov, tilføjer Tesla to nye lysshows med juletema, der kan planlægges via app’en. Et nyt spil, Boomerang FU, er også en del af opdateringen. Her skal man som frugt eller madvare kaste boomeranger efter modstandere.

Som en praktisk bonus bliver det muligt at justere passagersædet fra skærmen, hvis sædet ikke er i brug. Biler med skærm til bagsædet får også mulighed for at afspille film under kørslen.

Klar til jul

Teslas juleopdatering bliver rullet ud til de første biler allerede om et par dage – og skulle naturligvis være ude til alle Tesla-ejere inden juleaften.

Der er også spas i Teslas juleopdatering (foto: Tesla / X).

Tidlig julegave til alle Tesla-ejere